Ramaphosa sien groep SA-ners by oord afPres. Cyril Ramaphosa. Foto: Jairus Mmutle/GCIS Pres. Cyril Ramaphosa het Sondag The Ranch Hotel buite Polokwane in Limpopo besoek om die groep Suid-Afrikaners wat daar in kwarantyn gehou is af te sien voordat hulle na hul onderskeie provinsies geneem sal word. Die groep van 112 Suid-Afrikaners sal in die komende dae met hul geliefdes herenig word nadat hul verpligte kwarantyn van 14 dae Vrydag geëindig het. Ramaphosa het vanoggend buite die oord aan verslaggewers gesê die fasiliteit is nou as ’n groen sone verklaar nadat dit aanvanklik as rooi sone verklaar is by die groep se aankoms by die oord sowat twee weke gelede. Die groep is deur die president uit Wuhan, China, na Suid-Afrika gerepatrieer. Bemanningslede wat die groep uit Wuhan gebring het, is ook by die oord in kwarantyn gehou. Volgens Ramaphosa het diegene in kwarantyn almal negatief vir die nuwe koronavirus (Covid-19) getoets. “Niemand in die fasiliteit het koronavirus opgedoen nie,” het die president gesê. Dit sluit in die oord se personeel asook die weermaglede wat toesig tydens die kwarantyntydperk gehou het. Die president het betrokkenes bedank vir hul bereidwilligheid om die groep te gaan haal, na hulle om te sien en in die proses self onder kwarantyn geplaas te word. “Julle het geskiedenis gemaak,” het die president aan hulle gesê. Ramaphosa is op sy besoek bygestaan deur verskeie ministers onder wie Zweli Mkhize, minister van gesondheid, en Naledi Pandor, minister van internasionale betrekkinge. We are now able to declare the facility a green zone and that no one in quarantine had contracted corona virus ##COVID19 #TheRanch — Dr Zweli Mkhize (@DrZweliMkhize) March 29, 2020